Samveldelekene

Samveldelekene, egentlig The Commonwealth Games, er et multisportsarrangement for deltagere fra landene i Samveldet av nasjoner. Lekene ble arrangert for første gang i 1930 under navnet The British Empire Games (De britiske imperielekene). Navnet ble endret til The British Empire and Commonwealth Games i 1954, og til The British Commonwealth Games i 1970 før man bestemte seg for det nåværende navnet fra lekene i 1974.

Samveldelekene har mange likhetstrekk med De olympiske leker; de holdes hvert fjerde år og har en lignende åpningsseremoni. I tillegg til mange olympiske idrettsgrener konkurreres det i idretter som har lange tradisjoner i Samveldet.

Arrangementet styres av Commonwealth Games Federation.

Opprinnelse
Et sportsevenement for å samle landene i Det britiske imperiet ble først foreslått av Astley Cooper i 1891 i en artikkel i The Times der han tok til orde for en «Pan-britisk-pan-anglikansk konkurranse og festival hvert fjerde år for å fremme forståelse og goodwill innen det britiske imperiet».

I 1911 ble «Imperiets festival» arrangert i London for å feire kroningen av kong George V. Som en del av festivalen ble et inter-imperiemesterskap arrangert mellom lag fra Australia, Canada, Sør-Afrika og Storbritannia i forskjellige sporter som boksing, bryting, svømming og friidrett.

I 1928 ble Melville Marks Robinson fra Canada bedt om å organisere de første Samveldelekene (British Empire Games), som ble arrangert i Hamilton i Ontario i Canada to år senere.

Sporter og deltagere
I tillegg til mange sporter som står på det olympiske programmet, inkluderer Samveldelekene også typiske britiske sporter som lawn bowls, rugby sevens og netball. Konkurranseprogrammet ellers kan variere noe fra år til år, men friidrett og svømming er obligatorisk. 

Det er for tiden 53 medlemmer i Samveldet av nasjoner, og 71 nasjonslag med i lekene. England, Skottland, Nord-Irland og Wales sender separate lag til lekene, til forskjell fra OL der Storbritannia stiller samlet. Kronbesittelsene Guernsey, Jersey og Isle of Man, samt britiske oversjøiske territorier har også stilt med egne lag. Det samme gjelder Australias territorium Norfolk Island og Cookøyene og Niue, som er assosierte stater tilknyttet New Zealand.

Kun seks nasjoner har deltatt i samtlige Samveldeleker: Australia, Canada, England, New Zealand, Skottland and Wales.  Australia har vært beste nasjon i ti leker, England i sju og Canada i en.  

Under lekene i 1930 deltok kvinner kun i svømming og stup, men fra 1934 kunne de også delta i enkelte friidretts-øvelser.

Medaljeoversikt

Arrangementer

British Empire Games
 1930 - Ontario, Canada
 1934 - London, England, Storbritannia
 1938 - Sydney, New South Wales, Australia
 1950 - Auckland, New Zealand

British Empire and Commonwealth Games
 1954 - Vancouver, Britisk Columbia, Canada
 1958 - Cardiff, Wales, Storbritannia
 1962 - Perth, Vest-Australia, Australia
 1966 - Kingston, Jamaica

British Commonwealth Games 
 1970 - Edinburgh, Skottland, Storbritannia
 1974 - Christchurch, New Zealand

Samveldelekene eller Commonwealth Games
 1978 - Edmonton, Alberta, Canada
 1982 - Brisbane, Queensland, Australia
 1986 - Edinburgh, Skottland, Storbritannia
 1990 - Auckland, New Zealand
 1994 - Victoria, Britisk Columbia, Canada
 1998 - Kuala Lumpur, Malaysia
 2002 - Manchester, England, Storbritannia
 2006 - Melbourne, Victoria, Australia
 2010 - Delhi, India
 2014 - Glasgow, Skottland, Storbritannia
 2018 - Gold Coast, Queensland, Australia
 2022 - Birmingham, England, Storbritannia

Se også 
 Samveldelekene for ungdom

Eksterne lenker
 

 
Repeterende arrangementer etablert i 1930